b"\n_START_ARTICLE_\nPont del Mol\xc3\xad de l'Om\n_START_SECTION_\nDescripci\xc3\xb3\n_START_PARAGRAPH_\nPont format per sis arcades, una de m\xc3\xa9s petita a la banda catalana i quatre iguals al costat valenci\xc3\xa0, salvant el desnivell del vessant. Hi ha una arcada m\xc3\xa9s gran que uneix banda i banda del riu. En aquest punt el riu forma un petit congost, implicant que les bases de l'arc descansin directament sobre la roca; l'intrad\xc3\xb3s de l'arc t\xc3\xa9 uns dos metres. L'aparell \xc3\xa9s de ma\xc3\xa7oneria, de pedres petites, amb carreus a la base. Els arcs estan fets a base de lloses de pedra col\xc2\xb7locades a manera de dovelles. Entre arc i arc, i a banda i banda, hi ha un contrafort de tipus triangular fet de ma\xc3\xa7oneria, de pedra petita, i carreus escairats en el v\xc3\xa8rtex. L'interior de l'arc est\xc3\xa0 fet amb lloses de pedra i roca tosca. Les baranes del cam\xc3\xad que passa per sobre o b\xc3\xa9 han desaparegut o b\xc3\xa9 han estat modificades.\n_START_SECTION_\nHist\xc3\xb2ria\n_START_PARAGRAPH_\nRep el nom de l'antic mol\xc3\xad de l'Om, situat al seu costat per la banda catalana. Aquest mol\xc3\xad fariner es troba a prop del barri Castell, lloc on normalment han estat els molins d'Ulldecona. Aquest fou comprat per uns alemanys a mitjans del segle XX i van renovar-lo com a segona resid\xc3\xa8ncia. El pont ha estat consolidat. El cam\xc3\xad que passa per sobre uneix el mol\xc3\xad i voltants amb els afores de Sant Rafel."